b'\n_START_ARTICLE_\nVelika grevilka\n_START_SECTION_\nOpis\n_START_PARAGRAPH_\nZnanstveno ime je drevo dobilo po enem od ustanoviteljev londonskega hortikulturnega dru\xc5\xa1tva Charlesu F. Grevillu. To drevo zraste do 45 metrov visoko, odraslo pa ima sivorjavo razpokano skorjo. Listi so dvojno pernato razrasli, podobni pa so listom praproti in nikoli ne odpadejo. Po zgornji strani so zeleni, po spodnji strani pa sivkaste barve. Cvetovi so zdru\xc5\xbeeni v socvetja, razvijejo pa se na dveletnih vejah. Barva cvetov je oran\xc5\xbena, nimajo pa cvetnega odevala. \xc4\x8ca\xc5\xa1a je kratka in ima \xc5\xa1tiri zakrivljene pole, \xc5\xa1tiri pra\xc5\xa1nike, ki imajo sede\xc4\x8de pra\xc5\xa1nice in eno samo dolgo brazdo. Velika grelivka je \xc5\xbeu\xc5\xbekocvetka, kar pomeni, da jo opra\xc5\xa1ujejo \xc5\xbeu\xc5\xbeelke. Prav zato so polni peloda. Plodovi so nekak\xc5\xa1ni me\xc5\xa1i\xc4\x8dki, v katerih je eno ali dve plo\xc5\xa1\xc4\x8dati semeni. Seme je obrobljeno s tanko ko\xc5\xbeico, ki slu\xc5\xbei kot krilo, da ga veter odnese \xc4\x8dim dlje od mati\xc4\x8dnega drevesa._NEWLINE_Mlada drevesa so priljubljene sobne in okrasne rastline.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nVelika grelivka je domorodna v Queenslandu in Novem Ju\xc5\xbenem Walesu. Prenese temperature pod ledi\xc5\xa1\xc4\x8dem, prav tako pa uspe\xc5\xa1no prena\xc5\xa1a su\xc5\xa1o. Dobro uspeva na kislih tleh. Razmno\xc5\xbeuje se s semeni, ki hitro vzkalijo._NEWLINE_Les velike grelivke je pro\xc5\xbeen in obstojen, zaradi \xc4\x8desar ga veliko uporabljajo v mizarstvu in pri izdelavi glasbenih in\xc5\xa1trumentov.'